১৯০৭ সালে সাতাশ বছরের এক তরুণ যুবার কাছে এসে পৌঁছেছিল তাঁর চিঠি। তরুণটি তখন অনেক দূরে হিমালয়ের কোলে এক নির্জন শহরে সম্পূর্ণ অন্য এক প্রেক্ষিতে প্রস্তুত করছেন নিজের ভবিষ্যৎ জীবনের রূপরেখা। আর ভিন্ন এক অক্ষাংশে-দ্রাঘিমাংশে বোলপুর শান্তিনিকেতনে ঠিক তার আগেই শুরু হয়েছে বৃহত্তর এক কর্মযজ্ঞ। সেই মহত্তর কর্মসূচীর ঋত্বিক হিসেবেই রবীন্দ্রনাথ সহযোগিতা চাইলেন ওই প্রবাসী যুবাপুরুষের। প্রাথমিকভাবে তিনি কুণ্ঠিতই ছিলেন এই অজানা এক দায়ভার বহনে। তাছাড়া, তাঁর সেই সময়কার বন্ধু সহচরদের কেউ কেউ তাঁকে বলেছিলেন, রবীন্দ্রনাথ একজন অভিজাত ধনাঢ্য পুরুষ, তাঁর বিলাসী জীবনচর্যার সঙ্গে তার মতো সাধারণ মানুষের তাল মেলানো কঠিন। তবু যে কোনও ইতিহাসের মধ্যে কিছু ব্যাখ্যাহীন মুহূর্ত থাকে যার মধ্যে লুকিয়ে থাকে কল্পান্তরের ভ্রুণ। এও ঠিক তেমনই। সংকোচ আর কুণ্ঠার দ্বৈরথ পেরিয়ে যুবা ক্ষিতিমোহন অবশেষে এসে দাঁড়ালেন একদিন বোলপুর স্টেশনে। সেটা ১৯০৮ সনেরই আষাঢ় মাসের এক বৃষ্টিভেজা সকাল। প্রাকৃতিক দুর্যোগে সেদিন স্টেশনে এমনকী কোন গরুর গাড়িও নেই। অগত্যা বৃষ্টি মাথায় করেই তিনি হেঁটে চললেন শান্তিনিকেতন আশ্রমের দিকে। সেই বর্ষণসিক্ত সকালে আবারও তৈরি হচ্ছিল ইতিহাস। কেননা আগামী অর্ধশতকেরও বেশি সময় এই শান্তিনিকেতনই হয়ে উঠবে তাঁর আশ্রয় ও আবাস। একজন যুগপুরুষের কর্মবৃত্তের একান্ত সহচর হিসেবে এরপর আমরা পাব তাঁকে। তাঁর শিক্ষণ, মনন, বৈদগ্ধ্য আলোকিত করবে শান্তিনিকেতনের পথ ও প্রান্তর - কর্মী থেকে রবীন্দ্রনাথ তাঁকে বরণ করে নেবেন আচার্যের আসনে।